Swede bloos ná hul met was mistas | Netwerk24
Lede van die Sweedse ondersteuningspan by die Olimpiese Winterspele in Pjeongtsjang, Suid-Korea, het Sondag rooi gesigte gehad.
Die Sweedse veldskispan moes in die 4x10 km-afloswedren met 'n teleurstellende vyfde plek tevrede wees nadat die span wat die ski's met was moes behandel, drooggemaak het.
Marcus Hellner (links) neem oor by Calle Halfvarsson in Swede se deelname aan die 4x10 km-afloswedren van die veldski. Foto: Reuters
Swede was die verdedigende Olimpiese kampioenspan, maar hul aartsvyand, Noorweë, het die goud gewen.
Die wasbehandeling van veldski's is 'n mengsel van wetenskap en kuns. Verskillende soorte was word gebruik vir verskillende sneeutemperature en die Swede het hul lelik vergis.
Die Sweedse span het in die eerste twee skofte agtergeraak en kon daarna nie herstel nie.
"Ons wil verskoning vra vir Daniel (Rickardsson, wat die tweede skof geski het) en Jens (Burman, in die eerste skof), want ons kon nie beter vaar nie. Ons sê jammer aan die span en die Sweedse nasies," sê Urban Nilsson, die hoof van die wasbehandeling.
"Ons het swak werk gedoen."
Intussen het pres. Alexander Lukashenko van Belarus mond uitgespoel by die Internasionale Olimpiese Komitee (IOK) omdat Anton Kushnir, die verdedigende kampioen in die vrystyl-skispronge, nie vir die eindronde van die lugkompetisie (aerials) kon kwalifiseer nie.
Lukashenko sê die beoordeling was onregverdig.
Kushnir, wat aan sy vierde Spele deelneem, het gehoop om sy titel te verdedig en Belarus se oorheersing van die sport voort te sit. Hy kon Saterdag egter net-net nie kwalifiseer nie.